**Porselensproduksjon under Shunzhi-perioden 1644-1661**

**Ved Carl Gamlem**

Manchuriene fra nord overtok makten i Kina i 1644, og dette markerte starten på Qing-regimet og slutten på Ming-dynastiet. Shunzhi ble den første Qing-keiser, og det var Qing-regimet som heretter skulle sette sitt preg på porselensproduksjonen i Kina. Det tok imidlertid mange år før det nye regimets makt i Kina var konsolidert, slik at de aktivt og direkte kunne påvirke porselensproduksjonen i Jingdezhen. Qing betyr for øvrig ”ren” på kinesisk. Hele Shunzhi-perioden inngikk i det som betegnes som Transition.

Selv om keiser Shunzi var interessert i kunst og selv var en dyktig maler, sto likevel den keiserlige porselensproduksjonen mer eller mindre stille under hans regjeringstid. Dette har flere årsaker, bl.a. den politiske og militære situasjonen i Kina, og at Shunzi tilbrakte mesteparten av sin tid som keiser med å slå ned opprør etter opprør for å stabilisere sitt nye rike.

Shunzi-keiseren var også bare et barn da han ble keiser. Han var 6 år gammel i 1644, og kun 24 år gammel da han døde. Det var i hovedsak andre familiemedlemmer som i den første tiden styrte Kina, og ledet an i felttogene mot Ming-sympatisørene (spesielt prinsene Dorgon og Jirgalang).

Mye tyder på at Jingdezhen unnslapp de verste urolighetene i Shunzhi-keiserens periode, men stridighetene som foregikk andre steder i Jiangxi, var ødeleggende for den kommersielle aktiviteten.

Det er både begrensede og usikre opplysninger om porselensproduksjonen under keiser Shunzhi-keiseren (1644-1661). Til tross for den poliske situasjonen, med interne stridigheter og uro, ble det produsert porselen av høy kvalitet. Herunder en rekke relativt store, blåhvite og polykrome porselensgjenstander.

Selv om det var blokkerte handelsruter, ble det eksportert porselen til andre land, både til Europa, det islamske marked og til asiatiske land. Det er med ettertraktede varer som med vannet: Det finner alltid et leie.

Til Europa ble det blant annet eksportert et overraskede stort antall av relativt store, kraftige polykrome balusterformede urner med lokk. Disse utpregende statussymbolene var normalt dekorert med heldekkende motiver fra kinesiske sagn og mytologi, f.eks. kombinasjoner med figurative motiver i landskap, hage eller paviljong, supplert med blomsterdekorasjoner og border.

Dekoren var en blanding av underglasurblått og emaljefarger, hvor den grønne paletten var mest dominerende. Den blå emaljefargen eksisterte ikke på denne tiden, slik at blåfargen ble ivaretatt av underglasurblått i ulike nyanser. Urnene hadde normalt flat, uglassert fot.

Det ble sjelden eksportert annet porselen eller bruksgjenstander (f.eks. fat) til Europa under Shunzhi-perioden.

”Master of the Rocks”-dekoren ble skapt under Shunzhi, og ble generelt mye benyttet under denne perioden og i begynnelsen av Kangxi.

Begrepet ”Master of the Rocks” ble skapt i ettertid på 1900-tallet av den engelske forfatteren og samleren Gerald Reilinger. Hans hensikt var å fremheve at det ikke var en ”master of this style”, men at flere ovner sto bak produksjonen, og at flere dekoratører malte disse motivene.

Uttrykket dekker landskap med fjell i linjeteknikk. Fjellandskapet er tegnet/malt med en rekke kurvede, parallelle små linjer. Strekene er påført på en sikker og elegant måte med et noe nervøst skisseaktig preg. Noen få enkle linjer gir dybde og volum. Fjellene i bakgrunnen er ofte malt med våt pensel. Det inngår ofte små figurer, for å fremheve menneskets ubetydelighet i forhold til naturen.

Keramikerne under Shunzi-tiden fortsatte å utvikle figurativ porselensdekor, hvor motivene var hentet fra tresnitt med sitater fra kinesisk litteratur, sagn eller artistisk mote m.m. Likeledes hentet man motiver fra teaterstykker. Spesielt ble motiver fra «Romansen fra den vestre fløy» mye benyttet som porselensdekor. Shunzi-keiseren var visstnok personlig begeistret for dette teaterstykket.

Under Shunzhi ble det også produsert flere store emaljedekorerte porselensgjenstander for asiatiske land. Både form, dekortype og fargepalett var gjerne noe annerledes enn det som ble produsert for det kinesiske innlandsmarkedet, eller det som ble eksportert til Europa. Kvaliteten var normalt også noe lavere.

Heldekkende figurative motiver var ikke vanlige her. Porselensgjenstandene var normalt påført tett blomsterdekor, inndelt i felter. Rød emaljefarge var som oftest mest dominerende, kombinert med grønn og gul emaljefarge, samt underglasurblått. Det var ofte border eller malte ringer rundt kanten på gjenstandene. Tilsvarende gjenstander som for det asiatiske marked ble eksportert til det islamske marked i India, Persia og det Ottomanske rike.

På grunn av borgerkrig og omfattende stridigheter sank både produksjonen og eksporten på midten av 1600-tallet. Mesteparten av det som ble eksportert, ble produsert i kystområdene som den gang var under kontroll av Ming-lojalister. Japan ble derfor en alvorlig og utfordrende konkurrent til Kina i begynnelsen av annen halvdel av 1600-tallet. Først under keiser Kangxi på 1680-tallet tok produksjonen og eksporten seg opp igjen.